title: 2018 m. sausio 8 d. Komisijos įgyvendinimo reglamentas (ES) 2018/68, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Carne de Salamanca (SGN)]

text:
17.1.2018

                  LT

                  Europos Sąjungos oficialusis leidinys

                  L 12/16

            KOMISIJOS ĮGYVENDINIMO REGLAMENTAS (ES) 2018/68
      2018 m. sausio 8 d.
      kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Carne de Salamanca (SGN)]
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
      kadangi:

                  (1)

                  remiantis Reglamento (ES) Nr. 1151/2012 50 straipsnio 2 dalies a punktu, Ispanijos paraiška įregistruoti pavadinimą „Carne de Salamanca“ paskelbta Europos Sąjungos oficialiajame leidinyje
                      (2);

                  (2)

                  prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo; tačiau Vokietijos valdžios institucijos Komisijos tarnyboms pranešė, kad bendrajame dokumente nurodytas mėsos rūšis dėl jautienos klasifikavimo reikia papildomai patikslinti. Po Komisijos tarnybų prašymo Ispanijos valdžios institucijos iš dalies pakeitė bendrojo dokumento 3.2 punktą – patikslino produkto aprašymą, susijusį su tam tikrų rūšių mėsa;

                  (3)

                  toks pakeitimas yra formalaus pobūdžio, todėl nereikia iš naujo skelbti įregistravimo paraiškos, kaip nustatyta Reglamento (ES) Nr. 1151/2012 50 straipsnio 2 dalies a punkte, tačiau iš dalies pakeistą bendrąjį dokumentą reikėtų paskelbti informacijos tikslais;

                  (4)

                  todėl pavadinimas „Carne de Salamanca“ turi būti įregistruotas,

            PRIĖMĖ ŠĮ REGLAMENTĄ:
      1 straipsnis
      Įregistruojamas pavadinimas „Carne de Salamanca“ (SGN).
      Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.1 klasei „Šviežia mėsa (ir subproduktai)“, pavadinimas.
      2 straipsnis
      Iš dalies pakeistas bendrasis dokumentas informacijos tikslais skelbiamas šio reglamento priede.
      3 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. sausio 8 d.

               Komisijos vardu

               Pirmininko pavedimu

            Phil HOGAN

               Komisijos narys

         (1)  OL L 343, 2012 12 14, p. 1.

         (2)  OL C 435, 2015 12 24, p. 12.

         (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).

         PRIEDAS

            BENDRASIS DOKUMENTAS

         2006 m. kovo 20 d. Tarybos reglamentas (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (*1)

            CARNE DE SALAMANCA

         EB Nr. ES-PGI-0005-01174 – 2013 11 8

            SKVN ()

            SGN (X)

         1.   PAVADINIMAS
         „Carne de Salamanca“
         2.   VALSTYBĖ NARĖ ARBA TREČIOJI ŠALIS
         Ispanija
         3.   ŽEMĖS ŪKIO PRODUKTO ARBA MAISTO PRODUKTO APRAŠYMAS
         3.1.   Produkto rūšis

         1.1 klasė Šviežia mėsa (ir subproduktai)
         3.2.   Produkto, kurio pavadinimas nurodytas 1 punkte, aprašymas

         Šia saugoma geografine nuoroda žymimai mėsai pagaminti naudojami galvijai yra grynaveisliai galvijai, atsivesti Morucha veislės patelių arba išvesti kryžminant Morucha veislės pateles su Charolais ir Limousin veislių jaučiais, nujunkyti ne jaunesni kaip 5 mėnesių ir užauginti taikant ekstensyviojo ūkininkavimo sistemą, grindžiamą gamtos išteklių naudojimo metodais ir praktika.
         Pagal amžių prieš skerdžiant yra skiriamos tokios galvijų rūšys:

                     —

                     veršelis – galvijas, skirtas paskersti, kai jo amžius yra 8 mėnesiai ar daugiau, bet ne daugiau kaip 12 mėnesių, Z kategorija,

                     —

                     jaunas galvijas (añojo) – galvijas, skirtas paskersti, kai jo amžius yra 12 mėnesių ar daugiau, iki 24 mėnesių, A ir E kategorijos,

                     —

                     buliukas arba telyčia – galvijas, skirtas paskersti, kai jo amžius viršija 24 mėnesius, iki 48 mėnesių, B ir E kategorijos.

               Veršelių mėsa yra brandinama mažiausiai 2 dienas po skerdimo, jaunų galvijų – 4, buliukų arba telyčių – 6. Pagal amžių ir lytį galvijai skirstomi į A, B, C ir E kategorijas.
         Skerdenos raumeningumas apima U, R ir O klases.
         Priklausomai nuo galvijų kategorijos, mažiausias skerdenos svoris yra:

                     —

                     veršelių – 140 kg,

                     —

                     jaunų galvijų – 200 kg,

                     —

                     buliukų arba telyčių – 280 kg.

               Riebumo klasė (skerdenos išorinėje pusėje ir krūtinės ląstos ertmėje esančių riebalų kiekis) visais atvejais turi būti 2 (žema).
         24 valandas po skerdimo mėsos pH (matuojamas pagal nugaros raumenis išilgai skerdenos) turi būti 6 arba mažesnis.
         Po skerdimo, pjaustymo ir brandinimo šviežia mėsa, žymima SGN, pasižymi šiomis savybėmis:

                     —

                     veršelių mėsa blizgi, nuo rožinės iki šviesiai raudonos spalvos, su baltais riebalais, tvirtos konsistencijos,

                     —

                     jaunų galvijų mėsa blizgi, nuo šviesiai raudonos iki vyšninės spalvos, su riebalais, kurių spalva įvairuoja nuo kreminės iki gelsvos, tvirtos konsistencijos,

                     —

                     buliukų arba telyčių mėsa blizgi, nuo tamsiai vyšninės iki raudonai violetinės spalvos, su kreminės arba gelsvos spalvos riebalais, tvirtos konsistencijos.

               3.3.   Žaliavos (taikoma tik perdirbtiems produktams)

         —
         3.4.   Pašarai (taikoma tik gyvūniniams produktams)

         Motinos nėra laikomos tvarte, jos visus metus ganosi pievose ir ražienų laukuose (dehesa), o kai gamtos ištekliai riboti, galvijai papildomai šeriami savininko paruoštu šienu ir šiaudais.
         Pavasarį galvijai ganosi vešliose pievose, kuriose yra laikomi. Vasarą jie persikelia į vietoves, esančias šalia įvairių upių ir upelių, kertančių žemės valdas, ir minta ražiena, likusia nuėmus pašarų ar pasėlių derlių.
         Atėjus rudeniui ir ataugus žolei, galvijai grįžta ganytis į pievas, ir, priklausomai nuo jų vešlumo, gali būti papildomai šeriami pavasarį nupjauta žole ir šienu.
         Baigiantis metams, kai pievose beveik nebelieka pašarų, prinoksta gilės. Jos yra svarbus, nors nepakankamas, galvijų maisto šaltinis, ir galvijai turi būti papildomai šeriami žole, nuimta pavasarį, arba savininko paruoštais šienu ir šiaudais.
         Veršeliai ganosi lauke kartu su motinomis. Iki penkių–šešių mėnesių jie natūraliai žindomi pienu ir anksti pradeda ėsti papildomą maistą, kurį jie ganyklose dalijasi su motinomis. Nujunkyti veršeliai penimi savininko paruoštu šienu, pašarais ir kt., taip pat natūraliu javų pašaru, iki yra paskerdžiami.
         Esant maisto trūkumui dėl nepalankių oro sąlygų, taip pat penėjimo etapu į veršelių mitybos racioną gali būti įtraukti pašarai ir šienas, išauginti vien tik geografinėje vietovėje, ir augalinės kilmės pašarai, kurių pagrindas yra javai (mažiausiai 60 % visų pašarų) – jie negali sudaryti daugiau kaip 50 % metinio sausosios medžiagos kiekio. Griežtai draudžiama naudoti produktus, kurie gali paveikti natūralų galvijų augimo ir vystymosi ciklą.
         3.5.   Specialūs gamybos veiksmai, atliktini nustatytoje geografinėje vietovėje

         Saugomi galvijai nustatytoje geografinėje vietovėje yra atsivedami, auginami ir yra penimi iki paskerdimo.
         3.6.   Specialios pjaustymo, trynimo, pakavimo ir kt. taisyklės

         Produktas gali būti pateikiamas porcijomis, filė, supjaustytas į gabalus arba susmulkintas. Visus šiuos veiksmus turi atlikti kontroliuojami gamintojai.
         3.7.   Specialios ženklinimo etiketėmis taisyklės

         Skerdykloje kiekviena vidinė skerdenos pusė pažymima nenutrinamais žymenimis arba naudojant vienkartines priemones taip, kad keturi atskiri skerdenos ketvirčiai būtų lengvai identifikuojami.
         Saugoma SGN žymimos mėsos gabalai bei pakuotės su mėsos porcijomis, filė, gabaliukais ar susmulkinta mėsa turi būti pažymėti etiketėmis, ant kurių pateikiamos bent nuorodos „saugoma geografinė nuoroda“ ir „Carne de Salamanca“.
         Kai mėsa gauta tik iš Morucha veislės galvijų, ant etikečių taip pat gali būti užrašyta „Raza Morucha“.
         4.   GLAUSTAS GEOGRAFINĖS VIETOVĖS APIBŪDINIMAS
         Salamankos provincija.
         5.   RYŠYS SU GEOGRAFINE VIETOVE
         5.1.   Geografinės vietovės ypatumai

         „Carne de Salamanca“ gamyba ir jai naudojamų galvijų auginimas yra glaudžiai susiję su ypatinga geografine aplinka (dehesa), kuri turi svarbią ekologinę vertę ir kurioje veši akmeniniai ąžuolai.
         Dėl žemyninio klimato su ilgomis, šaltomis žiemomis ir užsitęsiančiomis šalnomis, karštomis ir sausomis vasaromis, dideliais temperatūrų skirtumais ir sezoninėmis liūtimis rudenį ir žiemą šioje vietovėje gausu įvairių rūšių augalų. Labiausiai čia paplitę krūmingi akmeniniai ąžuolai, kurių lapai kieti ir visžaliai. Šiose pievose auga akmeniniams ąžuolams giminingi Viduržemio jūros regiono augalai, tokie kaip kamštiniai ąžuolai, paprastieji ąžuolai, portugališki ąžuolai ir kitokie krūmai, daugiausia gauruotieji švitrūnai, vikšriniai kiškiakrūmiai, švitrūnai ir dygliakrūmiai. Jose taip pat auga vienmetės žolės ir ankštiniai augalai. Visa ši augalija yra pagrindiniai gamtos ištekliai, kuriais minta galvijai.
         Šioje aplinkoje taikoma gamybos sistema išsiskiria galvijų augintojų taikoma tradicine praktika, pagrįsta galvijų prisitaikymu prie gamtoje esančių išteklių ir tuo, jog galvijai niekada nelaikomi tvarte. Galvijams nereikia jokios ypatingos laikymo vietos, nes jie nuolat gyvena atvirame lauke, o nuo darganų slepiasi po akmeniniais ąžuolais. Auginimo sistema pagrįsta natūraliu ciklu: veršeliai atvedami lauke be jokios pagalbos ir ganosi su motinomis penkis–septynis mėnesius, misdami jų pienu.
         Galvijai dalijasi erdve su arkliais, koviniais buliais ir Iberijos kiaulėmis, o jų piemuo – „Salamankos kaubojus“, dažnai jojantis ant arklio, – gano juos visus taip, kad ganyklos būtų kuo geriau naudojamos ir prižiūrimos. Šių raitų piemenų svarbai ir unikalumui pripažinti ir pagerbti vienoje iš Salamankos miesto pagrindinių aikščių pastatyta Venancio Blanco statula.
         Per šimtmečius vyko natūrali atranka, dėl kurios galvijai prisitaikė prie sunkių gamtos sąlygų ir išmoko ganytis tokiose ganyklose, įgijo stiprius motiniškus instinktus saugoti savo jauniklius nuo vilkų bei lapių, užsigrūdino ir tapo tinkami šiai ūkininkavimo sistemai. Šiomis teigiamomis savybėmis pasižymi Morucha veislė ir jos mišrūnai. Morucha veislė, iš kurios gaminama „Carne de Salamanca“, išsivystė Salamankos vietovėje, kurioje anksčiau šie galvijai buvo naudojami žemės ūkio darbams bei nedidelėse koridose (koviniai buliai), nepamirštant jų mėsos gamybos. Tačiau bėgant laikui būtent dėl savo veisimosi ir motiniškų ypatybių ši veislė tapo itin tinkama mėsai gaminti. Praėjusio amžiaus viduryje buvo imtos auginti naujos veislės, tokios kaip Charolais ir Limousin, kurios augintos vienodomis sąlygomis. Bėgant laikui Morucha veislės galvijai ir jų bei Charolais ir Limousin veislių mišrūnai visiškai prisitaikė prie vietos ekosistemos – jie minta gamtos ištekliais, o jų mėsa labai vertinama.
         5.2.   Produkto ypatumai

         „Carne de Salamanca“ skerdenoms būdinga žema riebumo klasė (skerdenos išorinėje pusėje ir krūtinės ląstos ertmėje esančių riebalų kiekis).
         Dėl labai gerų raumenų skaidulų „Carne de Salamanca“ pasižymi kiek pluoštine tekstūra. Mėsa yra blizgi, nuo ryškiai rožinės iki raudonai violetinės spalvos. Joje tolygiai, be sankaupų, pasiskirstę vidiniai riebalai, kurių spalva įvairuoja nuo baltos iki geltonos ar kreminės. Riebalai suteikia mėsai būdingą skonį ir kvapą.
         5.3.   Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

         Svarbiausi požymiai, be abejonės, yra tradiciniai šėrimo metodai (nuo motinos pieno iki natūralių ganyklų), galvijų laikymas natūralioje Salamankos gamtinėje aplinkoje ir Morucha galvijų paveldas. Dėl šių ypatybių gaunamas produktas, pasižymintis specifinėmis savybėmis (ypač plonomis raumenų skaidulomis, blizgesiu ir spalva – nuo rožinės iki rausvai violetinės, ir tolygiai, be sankaupų, pasiskirsčiusiais riebalais), kuriomis jis išskiria iš kitos galvijų mėsos.
         Per dešimtmečius dėl tradicinės ekstensyviojo ūkininkavimo sistemos išsivystė šioje aplinkoje gyventi visiškai prisitaikiusi galvijų rūšis, kurią galima apibūdinti taip:

                     —

                     mažo arba vidutinio dydžio galvijai, mažo svorio, pasižymintys dideliais virškinimo pajėgumais, leidžiančiais jiems gauti būtinų maisto medžiagų iš skurdžių ir ne itin gausių ganyklų,

                     —

                     galvijai gerai išsivysčiusiais, tinkamais fiziniams pratimams raumenimis, labai žvitrūs, laisvai besiganantys dideliuose plotuose (tam reikia kiekvieną dieną nueiti keletą kilometrų maitinantis ir ieškant vandens),

                     —

                     itin ištvermingi galvijai, atsparūs ekstremaliam geografinės vietovės klimatui tiek vasarą, tiek žiemą.

               Dėl šios galvijų rūšies genetinės sandaros ir kasdienių intensyvų raumenų pratimų raumenų skaidulos yra geresnės nei daugumos galvijų, o tai suteikia mėsai šiek tiek pluoštinę tekstūrą.
         Skerdenos riebumą lemia ūkininkavimo sistema, šių galvijų ankstyva branda ir ištvermingumas. Nuolatinis judėjimas neleidžia riebalams susikaupti tam tikrose srityse, kad galvijai galėtų efektyviau įveikti ilgus atstumus ir rastų maisto. Kai maisto yra daug, jie gali sukaupti tarpraumeninių riebalų atsargų, bet jos netrukdo galvijams judėti iš vienos vietos į kitą. Dėl visų šių priežasčių šių galvijų mėsoje riebalai pasiskirstę tolygiai, be sankaupų, o jų spalva įvairuoja nuo baltos iki geltonos ar kreminės, priklausomai nuo amžiaus skerdimo metu.
         Dėl natūralaus laktacijos ciklo veršeliai yra nujunkomi vėliau negu paprastai ir ganosi su motinomis, papildomai misdami ganykloje esančiais ištekliais, kuriuos daugiausia sudaro pavasarinė žolė, kurioje yra daug pigmentų (chlorofilo ir karotenoidų), suteikiančių šiai mėsai būdingą spalvą ir blizgesį. Šios priežastys ir veislės genetinės savybės, dėl kurių mėsa raudonesnė, suteikia mėsai intensyvią spalvą – nuo rožinės iki rausvai violetinės – ir blizgesį.
         Galvijų auginimas ir jų mėsos vartojimas yra glaudžiai susiję su regionu. „Carne de Salamanca“ išgarsėjus ir įgijus gerą vardą, nuo XV amžiaus ja imta mokėti turto mokesčius.
         Nuo XX amžiaus vidurio vietos mėsininkai ir restoranai dažnai su pasididžiavimu vitrinose ir valgiaraščiuose demonstruoja savo klientams, kad turi „Carne de Salamanca“, o pastarieji tikisi geriausių išpjovų, kurios yra itin vertinamos ir paklausios tarp vartotojų.
         Daugybė dokumentų patvirtina, kad „Carne de Salamanca“ žinoma ir populiari tarp vartotojų. Luis Carandell savo knygos „Gyventi Madride“ (1967 m.) įvade rašo: „1929 m. aš gimiau Barselonoje, o 1947 m. aš iš naujo gimiau Madride – <…> mieste, kuriame yra daržovių iš Valencijos, žuvų iš Bilbao, mėsos iš Salamankos, vyno iš La Mančos ir audinių iš Katalonijos“.

            Nuoroda į paskelbtą specifikaciją

         [Reglamento (EB) Nr. 510/2006 5 straipsnio 7 dalis]
         http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

            (*1)  OL L 93, 2006 3 31, p. 12. Pakeistas Reglamentu (ES) Nr. 1151/2012 dėl žemės ūkio ir maisto produktų kokybės sistemų.


title: 2018 m. sausio 16 d. Komisijos įgyvendinimo reglamentas (ES) 2018/69, kuriuo panaikinama saugomos geografinės nuorodos „Carne de Morucha de Salamanca“ (SGN) registracija

text:
17.1.2018

               LT

               Europos Sąjungos oficialusis leidinys

               L 12/22

         KOMISIJOS ĮGYVENDINIMO REGLAMENTAS (ES) 2018/69
   2018 m. sausio 16 d.
   kuriuo panaikinama saugomos geografinės nuorodos „Carne de Morucha de Salamanca“ (SGN) registracija
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 54 straipsnio 1 dalį,
   kadangi:

               (1)

               Komisijos deleguotojo reglamento (ES) Nr. 664/2014 (2) 7 straipsnio 1 dalyje numatyta, kad Reglamento (ES) Nr. 1151/2012 54 straipsnio 1 dalies pirmoje ir antroje pastraipose nurodytas registracijos panaikinimas mutatis mutandis vykdomas pagal to reglamento 49–52 straipsniuose nustatytą procedūrą;

               (2)

               Pagal Reglamento (ES) Nr. 1151/2012 50 straipsnio 2 dalį kartu su Komisijos deleguotojo reglamento (ES) Nr. 664/2014 7 straipsnio 1 dalimi, Ispanijos paraiška panaikinti saugomą geografinę nuorodą (SGN) „Carne de Morucha de Salamanca“ paskelbta Europos Sąjungos oficialiajame leidinyje
                   (3);

               (3)

               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Carne de Morucha de Salamanca“ (SGN) turėtų būti išbrauktas iš saugomų kilmės vietos nuorodų ir saugomų geografinių nuorodų registro;

               (4)

               pagal Reglamento (ES) Nr. 1151/2012 54 straipsnio 1 dalies paskutinę pastraipą toks panaikinimas patvirtinamas laikantis to reglamento 57 straipsnio 2 dalyje nurodytos nagrinėjimo procedūros;

               (5)

               šiame reglamente nustatyta priemonė atitinka Žemės ūkio produktų kokybės politikos komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Pavadinimo „Carne de Morucha de Salamanca“ (SGN) registracija yra panaikinama.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 16 d.

            Komisijos vardu

            Pirmininkas

         Jean-Claude JUNCKER

      (1)  OL L 343, 2012 12 14, p. 1.

      (2)  2013 m. gruodžio 18 d. Komisijos deleguotasis reglamentas (ES) Nr. 664/2014, kuriuo Europos Parlamento ir Tarybos reglamentas (ES) Nr. 1151/2012 papildomas nuostata dėl saugomų kilmės vietos nuorodų, saugomų geografinių nuorodų ir garantuotų tradicinių gaminių Sąjungos simbolių nustatymo, tam tikromis gavimo šaltinių taisyklėmis, tam tikromis procedūrinėmis taisyklėmis ir tam tikromis papildomomis pereinamojo laikotarpio taisyklėmis (OL L 179, 2014 6 19, p. 17).

      (3)  OL C 201, 2017 6 24, p. 5.


title: 2018 m. sausio 15 d. Komisijos įgyvendinimo reglamentas (ES) 2018/77 dėl tam tikrų prekių klasifikavimo Kombinuotojoje nomenklatūroje

text:
19.1.2018

                  LT

                  Europos Sąjungos oficialusis leidinys

                  L 14/3

            KOMISIJOS ĮGYVENDINIMO REGLAMENTAS (ES) 2018/77
      2018 m. sausio 15 d.
      dėl tam tikrų prekių klasifikavimo Kombinuotojoje nomenklatūroje
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
      kadangi:

                  (1)

                  siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                  (2)

                  Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                  (3)

                  laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                  (4)

                  reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                  (5)

                  šiame reglamente nustatytos priemonės atitinka Muitinės kodekso komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
      2 straipsnis
      Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
      3 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. sausio 15 d.

               Komisijos vardu

               Pirmininko pavedimu

            Stephen QUEST

               Generalinis direktorius

               Mokesčių ir muitų sąjungos generalinis direktoratas

         (1)  OL L 269, 2013 10 10, p. 1.

         (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

         PRIEDAS

                     Prekių aprašymas

                     Klasifikavimas
                     (KN kodas)

                     Motyvai

                     (1)

                     (2)

                     (3)

                     Maždaug 200 × 60 × 8 cm dydžio stačiakampio gretasienio formos tekstilės gaminys (čiužinio užvalkalas), pagamintas iš marginto cheminių pluoštų (100 % poliesterio) tekstilės audinio, kurį galima skalbti.
                     Viename ilgajame gaminio šone įsiūtas užtrauktukas, kad būtų galima apvilkti čiužinį.
                     Prie vieno ilgojo šono pritvirtinta tekstilės rankenėlė.
                     (Žr. paveikslą) (*1).

                     6302 22 90

                     Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 6302 , 6302 22  ir 6302 22 90  atitinkančiais prekių aprašymais.
                     Gaminys pagamintas iš skalbiamos medžiagos ir dėl įsiūto užtrauktuko jį galima bet kuriuo metu nuvilkti nuo čiužinio, todėl jis yra tinkamas skalbti (taip pat žr. Suderintos sistemos (SS) paaiškinimų 6302  pozicijos paaiškinimų pirmąją pastraipą). Taigi jis turi objektyvias lovos baltinių charakteristikas ir savybes.
                     Todėl gaminys laikytinas lovos baltiniais iš cheminių pluoštų, išskyrus megztus arba nertus, ir jam priskirtinas KN kodas 6302 22 90 .

            (*1)  Paveikslas pateikiamas tik dėl informacijos.


title: 2018 m. sausio 18 d. Komisijos įgyvendinimo reglamentas (ES) 2018/80 dėl šešioliktojo dalinio kvietimo dalyvauti konkurse, paskelbtame Įgyvendinimo reglamentu (ES) 2016/2080, mažiausios nugriebto pieno miltelių pardavimo kainos nustatymo

text:
19.1.2018

               LT

               Europos Sąjungos oficialusis leidinys

               L 14/35

         KOMISIJOS ĮGYVENDINIMO REGLAMENTAS (ES) 2018/80
   2018 m. sausio 18 d.
   dėl šešioliktojo dalinio kvietimo dalyvauti konkurse, paskelbtame Įgyvendinimo reglamentu (ES) 2016/2080, mažiausios nugriebto pieno miltelių pardavimo kainos nustatymo
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
   atsižvelgdama į 2016 m. gegužės 18 d. Komisijos įgyvendinimo reglamentą (ES) 2016/1240, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl valstybės intervencijos ir paramos privačiajam sandėliavimui taikymo taisyklės (2), ypač į jo 32 straipsnį,
   kadangi:

               (1)

               Komisijos įgyvendinimo reglamentu (ES) 2016/2080 (3) pradedamas nugriebto pieno miltelių pardavimas konkurso tvarka;

               (2)

               atsižvelgiant į šešioliktojo dalinio kvietimo dalyvauti konkurse paraiškas, reikėtų nustatyti mažiausią pardavimo kainą;

               (3)

               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Šešioliktojo dalinio kvietimo dalyvauti nugriebto pieno miltelių pardavimo konkurse, paskelbtame Įgyvendinimo reglamentu (ES) 2016/2080, kurio paraiškų teikimo laikotarpis baigėsi 2018 m. sausio 16 d., mažiausia pardavimo kaina yra 119,00 EUR už 100 kg.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 18 d.

            Komisijos vardu

            Pirmininko pavedimu

         Jerzy PLEWA

            Generalinis direktorius

            Žemės ūkio ir kaimo plėtros generalinis direktoratas

      (1)  OL L 347, 2013 12 20, p. 671.

      (2)  OL L 206, 2016 7 30, p. 71.

      (3)  2016 m. lapkričio 25 d. Komisijos įgyvendinimo reglamentas (ES) 2016/2080, kuriuo pradedamas nugriebto pieno miltelių pardavimas konkurso tvarka (OL L 321, 2016 11 29, p. 45).


title: 2018 m. sausio 16 d. Komisijos įgyvendinimo reglamentas (ES) 2018/81 dėl tam tikrų prekių klasifikavimo Kombinuotojoje nomenklatūroje

text:
20.1.2018

                  LT

                  Europos Sąjungos oficialusis leidinys

                  L 16/1

            KOMISIJOS ĮGYVENDINIMO REGLAMENTAS (ES) 2018/81
      2018 m. sausio 16 d.
      dėl tam tikrų prekių klasifikavimo Kombinuotojoje nomenklatūroje
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
      kadangi:

                  (1)

                  siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                  (2)

                  Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                  (3)

                  laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                  (4)

                  reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                  (5)

                  šiame reglamente nustatytos priemonės atitinka Muitinės kodekso komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
      2 straipsnis
      Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
      3 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. sausio 16 d.

               Komisijos vardu

               Pirmininko pavedimu

            Stephen QUEST

               Generalinis direktorius

               Mokesčių ir muitų sąjungos generalinis direktoratas

         (1)  OL L 269, 2013 10 10, p. 1.

         (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

         PRIEDAS

                     Prekių aprašymas

                     Klasifikavimas (KN kodas)

                     Motyvai

                     (1)

                     (2)

                     (3)

                     Elektros aparatas odai gydyti ir plaukams šalinti naudojant lazerines technologijas – du lazerius, spinduliuojančius skirtingo ilgio bangas (755 ir 1 064  nm). Jo apytiksliai matmenys yra 104 × 38 × 64 cm, o svoris – 82 kg.
                     Aparatu galima atlikti plaukų šalinimo, kosmetinio atjauninimo, veido ir kojų kraujagyslių gydymo, pigmentacijos netolygumų (pavyzdžiui, dėl saulės poveikio atsiradusių dėmių) šalinimo ir kitų kraujagyslinių bei nepiktybinių pigmentinių darinių gydymo procedūras.
                     Aparatas skirtas naudoti tiek grožio salonuose, nedalyvaujant medicinos specialistams, tiek akredituotuose medicinos centruose, prižiūrint medicinos specialistams.
                     Žr. paveikslą (*1).

                     8543 70 90

                     Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 8543 , 8543 70  ir 8543 70 90  atitinkančiais prekių aprašymais.
                     Tai, kad aparato daromas teigiamas poveikis iš esmės yra estetinio pobūdžio ir kad aparatą galima naudoti ne medicininėje aplinkoje (grožio salone), nedalyvaujant medicinos specialistui, rodo, kad jo paskirtis ne medicininė. Aparatu taip pat galima gydyti vieną ar kelias skirtingas patologijas, tačiau šias gydymo procedūras galima atlikti ir ne medicininėje aplinkoje, todėl nepakanka požymių, kuriais remiantis būtų galima pripažinti, kad aparato paskirtis medicininė (žr. Teisingumo Teismo sprendimą Oliver Medical, C-547/13, ECLI:EU:C:2015:139). Todėl aparatas nelaikytinas medicinos aparatu ir nepriskirtinas 9018  pozicijai.
                     Taigi aparatas laikytinas tam tikrą jam būdingą funkciją atliekančiu elektros aparatu, nenurodytu kitoje 85 skirsnio vietoje, ir jam priskirtinas KN kodas 8543 70 90 .

            (*1)  Paveikslas pateikiamas tik dėl informacijos.


title: 2018 m. sausio 19 d. Komisijos įgyvendinimo reglamentas (ES) 2018/82, kuriuo ištaisomas Reglamentas (EB) Nr. 891/2009, kuriuo leidžiama naudoti tam tikras Bendrijos tarifines kvotas cukraus sektoriuje ir nustatoma jų administravimo tvarka

text:
20.1.2018

               LT

               Europos Sąjungos oficialusis leidinys

               L 16/4

         KOMISIJOS ĮGYVENDINIMO REGLAMENTAS (ES) 2018/82
   2018 m. sausio 19 d.
   kuriuo ištaisomas Reglamentas (EB) Nr. 891/2009, kuriuo leidžiama naudoti tam tikras Bendrijos tarifines kvotas cukraus sektoriuje ir nustatoma jų administravimo tvarka
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), visų pirma į jo 187 straipsnį,
   kadangi:

               (1)

               Komisijos įgyvendinimo reglamentu (ES) 2017/1085 (2) iš dalies pakeista Reglamento (EB) Nr. 891/2009 (3) I priedo I dalis pagal Europos Sąjungos ir Brazilijos Federacinės Respublikos susitarimą pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) XXIV straipsnio 6 dalį ir XXVIII straipsnį dėl nuolaidų pakeitimo Kroatijos Respublikos sąraše jai stojant į Europos Sąjungą (4) (toliau – Susitarimas) – t. y. padidinta Brazilijai skirta kvota. 2016–2017 prekybos metais papildoma kvota yra 19 500 tonų, o nuo 2017–2018 iki 2022–2023 prekybos metų – 78 000 tonų. 2023–2024 prekybos metais papildoma kvota yra 58 500 tonų. Papildoma kvota administruojama pasitelkiant du naujus eilės numerius – 09.4329 ir 09.4330, kuriems taikoma kvotos muito norma skiriasi palyginti su anksčiau paskirtu Brazilijos kilmės cukraus kiekiu, kurio eilės numeris 09.4318;

               (2)

               per klaidą su Brazilijos kvota susiję du naujieji eilės numeriai ir kvotos muito normos nebuvo įrašyti į Reglamento (EB) Nr. 891/2009 dėstomąją dalį, nors visas tą kvotą sudarantis cukrus turi atitikti vienodas sąlygas, ypač susijusias su importo licencijų paraiškomis ir kilmės pažymėjimais. Todėl tas klaidas būtina ištaisyti ir į Reglamento (EB) Nr. 891/2009 dėstomąją dalį įrašyti du naujuosius eilės numerius ir kvotos muito normas;

               (3)

               todėl Reglamentas (EB) Nr. 891/2009 turėtų būti atitinkamai ištaisytas;

               (4)

               siekiant užtikrinti teisinį tikrumą, atsižvelgiant į visų ūkio subjektų teises ir pareigas, susijusias su Brazilijai skirtos kvotos padidinimu, šis reglamentas turėtų būti taikomas atgaline data nuo Susitarimo įsigaliojimo dienos;

               (5)

               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 891/2009 ištaisomas taip:

               1)

               6 straipsnio a punktas pakeičiamas taip:

                           „a)

                           8 langelyje – kilmės šalis.
                           CXL lengvatinio cukraus, kurio eilės numeriai yra 09.4317, 09.4318, 09.4319, 09.4321, 09.4329 ir 09.4330, ir Balkanų cukraus atveju, 8 langelyje žodis „taip“ pažymimas kryželiu. Šiomis licencijomis įpareigojama produktus importuoti iš nurodytos šalies;“;

               2)

               7 straipsnio 3 dalis pakeičiama taip:
               „3.   Teikiant CXL lengvatinio cukraus, kurio eilės numeriai yra 09.4317, 09.4318, 09.4319, 09.4320, 09.4329 ir 09.4330, importo licencijų paraiškas kartu reikia pateikti paraiškos teikėjo įsipareigojimą rafinuoti atitinkamus cukraus kiekius iki trečiojo mėnesio, einančio po mėnesio, per kurį baigiasi atitinkamos importo licencijos galiojimo laikas, pabaigos.“;

               3)

               10 straipsnis pakeičiamas taip:
               „10 straipsnis
               Išleidimas į laisvą apyvartą
               Išleidžiant į laisvą apyvartą CXL lengvatinį cukrų, kurio eilės numeriai yra 09.4317, 09.4318, 09.4319, 09.4321, 09.4329 ir 09.4330, ir kuriam taikoma kvota, reikia pateikti atitinkamos trečiosios šalies kompetentingų institucijų pagal Reglamento (EEB) Nr. 2454/93 55–65 straipsnius išduotą kilmės pažymėjimą.
               CXL lengvatinio cukraus, kurio eilės numeriai 09.4317, 09.4318, 09.4319, 09.4320, 09.4329 ir 09.4330 atveju, jeigu poliarimetru matuojant importuojamą žaliavinį cukrų nustatoma, kad poliarizacijos laipsnis neatitinka 96 laipsnių, tonai taikomas atitinkamai 98 EUR, 11 EUR ir 54 EUR dydžio muitas turi būti atitinkamai padidintas arba sumažintas 0,14 % už kiekvieną dešimtąją nukrypstamo laipsnio dalį.“

         2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas nuo 2017 m. liepos 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 19 d.

            Komisijos vardu

            Pirmininkas

         Jean-Claude JUNCKER

      (1)  OL L 347, 2013 12 20, p. 671.

      (2)  2017 m. birželio 19 d. Komisijos įgyvendinimo reglamentas (ES) 2017/1085, kuriuo iš dalies keičiamas Reglamentas (EB) Nr. 891/2009, kuriuo leidžiama naudoti tam tikras Bendrijos tarifines kvotas cukraus sektoriuje ir nustatoma jų administravimo tvarka (OL L 156, 2017 6 20, p. 19).

      (3)  2009 m. rugsėjo 25 d. Komisijos reglamentas (EB) Nr. 891/2009, kuriuo leidžiama naudoti tam tikras Bendrijos tarifines kvotas cukraus sektoriuje ir nustatoma jų administravimo tvarka (OL L 254, 2009 9 26, p. 82).

      (4)  OL L 108, 2017 4 26, p. 3.


title: 2018 m. sausio 19 d. Komisijos įgyvendinimo reglamentas (ES) 2018/83, kuriuo dėl trečiųjų šalių arba jų dalių, iš kurių į Europos Sąjungą leidžiama įvežti žalio pieno, pieno gaminių, priešpienio ir priešpienio gaminių siuntas, sąrašo iš dalies keičiamas Reglamento (ES) Nr. 605/2010 I priedas (Tekstas svarbus EEE. )

text:
20.1.2018

               LT

               Europos Sąjungos oficialusis leidinys

               L 16/6

         KOMISIJOS ĮGYVENDINIMO REGLAMENTAS (ES) 2018/83
   2018 m. sausio 19 d.
   kuriuo dėl trečiųjų šalių arba jų dalių, iš kurių į Europos Sąjungą leidžiama įvežti žalio pieno, pieno gaminių, priešpienio ir priešpienio gaminių siuntas, sąrašo iš dalies keičiamas Reglamento (ES) Nr. 605/2010 I priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio įžanginį sakinį, 8 straipsnio 1 punkto pirmą pastraipą, 8 straipsnio 4 punktą ir 9 straipsnio 4 dalį,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 11 straipsnio 1 dalį,
   kadangi:

               (1)

               Komisijos reglamentu (ES) Nr. 605/2010 (3) nustatyti visuomenės ir gyvūnų sveikatos sąlygos ir sertifikavimo reikalavimai, taikomi įvežant į Sąjungą žalio pieno, pieno gaminių, priešpienio ir priešpienio gaminių siuntas, ir trečiųjų šalių, iš kurių leidžiama įvežti į Sąjungą tokias siuntas, sąrašas;

               (2)

               Reglamento (ES) Nr. 605/2010 I priede nustatytas trečiųjų šalių arba jų dalių, iš kurių į Sąjungą leidžiama įvežti žalio pieno, pieno gaminių, priešpienio ir priešpienio gaminių siuntas, sąrašas, kuriame taip pat nurodyta, kaip tos prekės turi būti apdorotos. Reglamento (ES) Nr. 605/2010 4 straipsnyje numatyta, kad valstybės narės turi leisti importuoti iš to reglamento I priedo C skiltyje išvardytų trečiųjų šalių ar jų dalių, kuriose yra pavojus užsikrėsti snukio ir nagų liga, pieno gaminių, pagamintų iš karvių, avių, ožkų ir buivolų arba, jeigu specialiai nurodyta to reglamento I priede, Camelus dromedarius rūšies kupranugarių žalio pieno, siuntas, jei šie pieno gaminiai arba žalias pienas, iš kurio jie pagaminti, buvo apdoroti tame straipsnyje nurodytu būdu;

               (3)

               Jungtinių Arabų Emyratų Abu Dabio Emyratas, t. y. trečioji šalis, kurios nėra Pasaulio gyvūnų sveikatos organizacijos snukio ir nagų liga neužkrėstų šalių sąraše, išreiškė pageidavimą eksportuoti į Sąjungą pieno gaminius, pagamintus iš vienakuprių kupranugarių žalio pieno po fizinio ar cheminio apdorojimo pagal Reglamento (ES) Nr. 605/2010 4 straipsnį;

               (4)

               Komisijos įgyvendinimo reglamentu (ES) Nr. 300/2013 (4) Dubajaus Emyratui jau buvo suteiktas leidimas eksportuoti vienakuprių kupranugarių pieno gaminius. Abu Dabyje veikia tokios pačios kontrolės sistemos kaip Dubajuje. Abu Dabio Emyratas išsiuntė Komisijos kontrolės tarnybai susijusią informaciją apie veikiančias vienakuprių kupranugarių pieno gaminių gamybos sistemas ir taikomas kontrolės priemones;

               (5)

               remiantis šia informacija galima daryti išvadą, kad Abu Dabio Emyratas gali suteikti garantijas, kurios būtinos norint užtikrinti, kad pieno gaminiai, pagaminti Abu Dabio Emyrate iš vienakuprių kupranugarių žalio pieno, atitiktų gyvūnų ir visuomenės sveikatos reikalavimus, taikomus į Sąjungą iš Reglamento (ES) Nr. 605/2010 I priedo C skiltyje išvardytų trečiųjų šalių ar jų dalių, kuriose yra pavojus užsikrėsti snukio ir nagų liga, importuojamiems pieno gaminiams;

               (6)

               siekiant leisti į Sąjungą importuoti iš tam tikrų Jungtinių Arabų Emyratų teritorijos dalių pieno gaminius, pagamintus iš vienakuprių kupranugarių pieno, Abu Dabio Emyratas turėtų būti įtrauktas į Reglamento (ES) Nr. 605/2010 I priede nurodytą trečiųjų šalių ar jų dalių sąrašą nurodant, kad minėto sąrašo C skiltyje nurodytas leidimas galioja tik iš minėtos rūšies gyvūnų pieno pagamintiems pieno gaminiams;

               (7)

               Juodkalnija paprašė Komisijos leisti eksportuoti į Sąjungą žalią pieną, pieno gaminius, priešpienį ir priešpienio gaminius. Juodkalnija yra trečioji šalis, įtraukta į Pasaulio gyvūnų sveikatos organizacijos snukio ir nagų liga neužkrėstų šalių neatliekant vakcinacijos, sąrašą;

               (8)

               Komisija Juodkalnijoje atliko veterinarinę kontrolę. Per tokią kontrolę nustatyta tam tikrų trūkumų, visų pirma susijusių su visuomenės sveikatos klausimais įmonėse. Juodkalnijos kompetentingos valdžios institucijos šiuo metu šalina šiuos trūkumus;

               (9)

               tačiau atsižvelgiant į tai, kad Juodkalnijoje su snukio ir nagų liga susijusi gyvūnų sveikatos padėtis yra gera, tikslinga įrašyti Juodkalniją į Reglamento (ES) Nr. 605/2010 I priedo A skiltį. Šalis į I priedo sąrašą turėtų būti įrašyta nedarant poveikio prievolėms, atsirandančioms taikant kitas Sąjungos teisės aktų nuostatas dėl gyvūninių produktų, importuojamų į Sąjungą ir pateikiamų Sąjungos rinkai, visų pirma susijusias su įmonių įtraukimu į sąrašą pagal Reglamento (EB) Nr. 854/2004 12 straipsnį;

               (10)

               todėl Reglamentas (ES) Nr. 605/2010 turėtų būti atitinkamai iš dalies pakeistas;

               (11)

               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 605/2010 I priedo lentelė iš dalies keičiama taip:

               a)

               Jungtiniams Arabų Emyratams skirtas įrašas pakeičiamas taip:

                           „AE

                           Jungtinių Arabų Emyratų Abu Dabio ir Dubajaus Emyratai (1)

                           0

                           0

                           + (2)“

               b)

               po Marokui skirto įrašo įterpiamas toks įrašas:

                           „ME

                           Juodkalnija

                           +

                           +

                           +“

         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 19 d.

            Komisijos vardu

            Pirmininkas

         Jean-Claude JUNCKER

      (1)  OL L 18, 2003 1 23, p. 11.

      (2)  OL L 139, 2004 4 30, p. 206.

      (3)  2010 m. liepos 2 d. Komisijos reglamentas (ES) Nr. 605/2010, kuriuo nustatomos gyvūnų sveikatos, visuomenės sveikatos ir veterinarinio sertifikavimo sąlygos, taikomos įvežant į Europos Sąjungą žalią pieną, pieno gaminius, priešpienį ir priešpienio gaminius, skirtus vartoti žmonėms (OL L 175, 2010 7 10, p. 1).

      (4)  2013 m. kovo 27 d. Komisijos įgyvendinimo reglamentas (ES) Nr. 300/2013, kuriuo iš dalies keičiamas Reglamentas (ES) Nr. 605/2010, kuriuo nustatomos gyvūnų sveikatos, visuomenės sveikatos ir veterinarinio sertifikavimo sąlygos, taikomos įvežant į Europos Sąjungą žalią pieną ir pieno gaminius, skirtus vartoti žmonėms (OL L 90, 2013 3 28, p. 71).


title: 2018 m sausio 19 d. Komisijos įgyvendinimo reglamentas (ES) 2018/84, kuriuo dėl veikliųjų medžiagų chlorpirifoso, metilchlorpirifoso, klotianidino, vario junginių, dimoksistrobino, mankozebo, mekopropo-P, metiramo, oksamilo, petoksamido, propikonazolo, propinebo, propizamido, piraklostrobino ir zoksamido patvirtinimo laikotarpių pratęsimo iš dalies keičiamas iš dalies keičiamas Įgyvendinimo reglamentas (ES) Nr. 540/2011 (Tekstas svarbus EEE. )

text:
20.1.2018

               LT

               Europos Sąjungos oficialusis leidinys

               L 16/8

         KOMISIJOS ĮGYVENDINIMO REGLAMENTAS (ES) 2018/84
   2018 m sausio 19 d.
   kuriuo dėl veikliųjų medžiagų chlorpirifoso, metilchlorpirifoso, klotianidino, vario junginių, dimoksistrobino, mankozebo, mekopropo-P, metiramo, oksamilo, petoksamido, propikonazolo, propinebo, propizamido, piraklostrobino ir zoksamido patvirtinimo laikotarpių pratęsimo iš dalies keičiamas iš dalies keičiamas Įgyvendinimo reglamentas (ES) Nr. 540/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 17 straipsnio pirmą pastraipą,
   kadangi:

               (1)

               Komisijos įgyvendinimo reglamento (ES) Nr. 540/2011 (2) priedo A dalyje išvardytos veikliosios medžiagos laikomos patvirtintomis pagal Reglamentą (EB) Nr. 1107/2009;

               (2)

               veikliųjų medžiagų mekopropo-P, propikonazolo, propinebo, propizamido, piraklostrobino ir zoksamido patvirtinimo galiojimo laikotarpiai buvo pratęsti Komisijos įgyvendinimo reglamentu (ES) 2016/2016 (3). Šių medžiagų patvirtinimo galiojimas baigiasi 2018 m. sausio 31 d.;

               (3)

               veikliųjų medžiagų chlorpirifoso, metilchlorpirifoso, mankozebo ir metiramo patvirtinimo galiojimo laikotarpiai buvo pratęsti Komisijos įgyvendinimo reglamentu (ES) Nr. 762/2013 (4). Šių medžiagų patvirtinimo galiojimas baigiasi 2018 m. sausio 31 d.;

               (4)

               veikliųjų medžiagų klotianidino, dimoksistrobino, oksamilo ir petoksamido patvirtinimo galiojimo laikotarpiai buvo pratęsti Komisijos įgyvendinimo reglamentu (ES) Nr. 1136/2013 (5). Šių medžiagų patvirtinimo galiojimas baigiasi 2018 m. sausio 31 d.;

               (5)

               veikliosios medžiagos vario junginių patvirtinimo galiojimo laikotarpis buvo pratęstas Komisijos įgyvendinimo reglamentu (ES) Nr. 85/2014 (6). Šios medžiagos patvirtinimo galiojimas baigiasi 2018 m. sausio 31 d.;

               (6)

               paraiškos dėl 2–5 konstatuojamosiose dalyse išvardytų medžiagų patvirtinimo atnaujinimo buvo pateiktos pagal Komisijos įgyvendinimo reglamentą (ES) Nr. 844/2012 (7);

               (7)

               atsižvelgiant į tai, kad medžiagas įvertinti pavėluota dėl nuo pareiškėjų nepriklausančių priežasčių, šių veikliųjų medžiagų patvirtinimas veikiausiai baigs galioti prieš priimant sprendimą dėl jo atnaujinimo. Todėl reikia pratęsti jų patvirtinimo galiojimo laikotarpius;

               (8)

               atsižvelgiant į Reglamento (EB) Nr. 1107/2009 17 straipsnio pirmos pastraipos tikslą, tais atvejais, kai Komisija priims reglamentą, kuriame bus nustatyta, kad šio reglamento priede nurodytų veikliųjų medžiagų patvirtinimas neatnaujinamas, nes nėra patenkinti patvirtinimo kriterijai, Komisija nustatys galiojimo pabaigos datą, kuri bus tokia pati, kaip ir prieš priimant šį reglamentą, arba kuri bus reglamento, kuriuo neatnaujinamas veikliųjų medžiagų patvirtinimas, įsigaliojimo data, priklausomai nuo to, kuri iš šių datų bus vėlesnė. Tais atvejais, kai Komisija priims reglamentą, kuriuo pratęsiamas šio reglamento priede nurodytos veikliosios medžiagos patvirtinimo galiojimas, Komisija stengsis nustatyti, kai tinkama konkrečiomis aplinkybėmis, kuo ankstesnę taikymo datą;

               (9)

               atsižvelgiant į tai, kad veikliųjų medžiagų patvirtinimas nustoja galioti 2018 m. sausio 31 d., šis reglamentas turėtų įsigalioti kuo greičiau;

               (10)

               todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

               (11)

               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 540/2011 priedo A dalis iš dalies keičiama pagal šio reglamento priedą.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m sausio 19 d.

            Komisijos vardu

            Pirmininkas

         Jean-Claude JUNCKER

      (1)  OL L 309, 2009 11 24, p. 1.

      (2)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

      (3)  2016 m. lapkričio 17 d. Komisijos įgyvendinimo reglamentas (ES) 2016/2016, kuriuo dėl veikliųjų medžiagų acetamiprido, benzenkarboksirūgšties, flazasulfurono, mekopropo-P, mepanipirimo, mezosulfurono, propinebo, propoksikarbazono, propizamido, propikonazolo, Pseudomonas chlororaphis padermės MA 342, piraklostrobino, chinoksifeno, tiakloprido, tiramo, ziramo ir zoksamido patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011 (OL L 312, 2016 11 18, p. 21).

      (4)  2013 m. rugpjūčio 7 d. Komisijos įgyvendinimo reglamentas (ES) Nr. 762/2013, kuriuo dėl veikliųjų medžiagų chlorpirifoso, chlorpirifoso metilo, mankozebo, manebo, MCPA, MCPB ir metiramo patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011 (OL L 213, 2013 8 8, p. 14).

      (5)  2013 m. lapkričio 12 d. Komisijos įgyvendinimo reglamentas (ES) Nr. 1136/2013, kuriuo dėl veikliųjų medžiagų klotiandino, dimoksistrobino, oksamilo ir petoksamido patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011 (OL L 302, 2013 11 13, p. 34).

      (6)  2014 m. sausio 30 d. Komisijos įgyvendinimo reglamentas (ES) Nr. 85/2014, kuriuo dėl veikliosios medžiagos vario junginių patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011 (OL L 28, 2014 1 31, p. 34).

      (7)  2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

      PRIEDAS
      Įgyvendinimo reglamento (ES) Nr. 540/2011 priedo A dalis iš dalies keičiama taip:

                  1)

                  šeštoje skiltyje propinebo (54 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  2)

                  šeštoje skiltyje propizamido (55 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  3)

                  šeštoje skiltyje mekopropo-P (57 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  4)

                  šeštoje skiltyje propikonazolo (58 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  5)

                  šeštoje skiltyje zoksamido (77 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  6)

                  šeštoje skiltyje piraklostrobino (81 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  7)

                  šeštoje skiltyje chlorpirifoso (111 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  8)

                  šeštoje skiltyje metilchlorpirifoso (112 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  9)

                  šeštoje skiltyje mankozebo (114 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  10)

                  šeštoje skiltyje metiramo (115 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  11)

                  šeštoje skiltyje oksamilo (116 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  12)

                  šeštoje skiltyje klotianidino (121 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  13)

                  šeštoje skiltyje petoksamido (122 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  14)

                  šeštoje skiltyje dimoksistrobino (128 įrašas) patvirtinimo galiojimo pabaigos data pakeičiama į „2019 m. sausio 31 d.“;

                  15)

                  šeštoje skiltyje vario junginių (277 įrašas) patvirtinimo galiojimo pabaigos data pakeičiama į „2019 m. sausio 31 d.“


title: 2018 m. sausio 22 d. Tarybos įgyvendinimo reglamentas (ES) 2018/88, kuriuo įgyvendinamas Reglamentas (ES) 2017/2063 dėl ribojamųjų priemonių atsižvelgiant į padėtį Venesueloje

text:
22.1.2018

               LT

               Europos Sąjungos oficialusis leidinys

               LI 16/6

         TARYBOS ĮGYVENDINIMO REGLAMENTAS (ES) 2018/88
   2018 m. sausio 22 d.
   kuriuo įgyvendinamas Reglamentas (ES) 2017/2063 dėl ribojamųjų priemonių atsižvelgiant į padėtį Venesueloje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2017 m. lapkričio 13 d. Tarybos reglamentą (ES) 2017/2063 dėl ribojamųjų priemonių, atsižvelgiant į padėtį Venesueloje (1), ypač į jo 17 straipsnio 1 dalį;
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2017 m. lapkričio 13 d. Taryba priėmė Reglamentą (ES) 2017/2063;

               (2)

               2017 m. lapkričio 13 d. Taryba priėmė išvadas dėl Venesuelos, kuriose dar kartą patvirtino, kad vienintelis būdas tvariai išspręsti dabartinę krizę ir reaguoti į neatidėliotinus Venesuelos žmonių poreikius yra konstruktyvus dialogas ir derybos;

               (3)

               Taryba, pabrėždama savo susirūpinimą dėl padėties šalyje, priėmė ribojamąsias priemones ir pažymėjo, kad itos priemonės bus taikomos palaipsniui ir lanksčiai ir gali būti išplėstos, jas skiriant asmenims, susijusiems su demokratinių ar teisinės valstybės principų nesilaikymu ir žmogaus teisių pažeidimu;

               (4)

               atsižvelgiant į tai, kad padėtis Venesueloje blogėja, į Reglamento (ES) 2017/2063 IV priede pateiktą fizinių ir juridinių asmenų, subjektų ir organizacijų, kuriems taikomos ribojamosios priemonės, sąrašą reikėtų įtraukti septynis asmenis;

               (5)

               todėl Reglamento (ES) 2017/2063 IV priedas turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Reglamento (ES) 2017/2063 IV priedas iš dalies keičiamas taip, kaip nustatyta šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 22 d.

            Tarybos vardu

            Pirmininkė

         F. MOGHERINI

      (1)  OL L 295, 2017 11 14, p. 21.

      PRIEDAS
      Į Reglamento (ES) 2017/2063 IV priede pateiktą asmenų ir subjektų sąrašą įtraukiami toliau nurodyti asmenys.

                     Vardas, pavardė

                     Identifikavimo informacija

                     Įtraukimo į sąrašą priežastys

                     Įtraukimo į sąrašą data

                     „1.

                     Néstor Luis Reverol Torres

                     Gimimo data: 1964 m. spalio 28 d.

                     Vidaus reikalų, teisingumo ir taikos ministras; buvęs Bolivaro nacionalinės gvardijos vyriausiasis vadas. Atsakingas už sunkius žmogaus teisių pažeidimus ir demokratinės opozicijos represijas Venesueloje, įkaitant politinių demonstracijų uždraudimą ir represijas už jas.

                     2018 1 22

                     2.

                     Gustavo Enrique González López

                     Gimimo data: 1960 m. lapkričio 2 d.

                     Bolivaro nacionalinės žvalgybos tarnybos (SEBIN) vadas. Atsakingas už sunkius žmogaus teisių pažeidimus (įskaitant savavališką sulaikymą, nežmonišką ir žeminantį elgesį, kankinimą) ir pilietinės visuomenės bei demokratinės opozicijos represijas Venesueloje.

                     2018 1 22

                     3.

                     Tibisay Lucena Ramírez

                     Gimimo data: 1959 m. balandžio 26 d.

                     Nacionalinės rinkimų tarybos (Consejo Nacional Electoral, CNE) pirmininkė. Savo veiksmais ir politika kenkė demokratinių ir teisinės valstybės principų laikymuisi Venesueloje, be kita ko, padėjo suformuoti Konstitucinę Asamblėją neužtikrindama, kad CNE išliktų nešališka ir nepriklausoma institucija, kaip numatyta Venesuelos Konstitucijoje.

                     2018 1 22

                     4.

                     Antonio José Benavides Torres

                     Gimimo data: 1961 m. birželio 13 d.

                     Sostinės apygardos (Distrito Capital) vyriausybės vadovas. Bolivaro nacionalinės gvardijos vyriausiasis vadas iki 2017 m. birželio 21 d. Susijęs su pilietinės visuomenės bei demokratinės opozicijos represijomis Venesueloje ir atsakingas už sunkius žmogaus teisių pažeidimus, kuriuos Bolivaro nacionalinė gvardija įvykdė jam vadovaujant. Vykdydamas Bolivaro nacionalinės gvardijos vyriausiojo vado funkcijas, savo veiksmais ir politika kenkė teisinės valstybės principo laikymuisi Venesueloje, be kita ko, Bolivaro nacionalinė gvardija buvo aktyviausia viešosios tvarkos palaikytoja per pilietines demonstracijas ir viešai propagavo nustatyti, kad kariniai teismai turėtų jurisdikciją civilių atžvilgiu.

                     2018 1 22

                     5.

                     Maikel José Moreno Pérez

                     Gimimo data: 1965 m. gruodžio 12 d.

                     Venesuelos Aukščiausiojo Teismo (Tribunal Supremo de Justicia) pirmininkas ir buvęs pirmininko pavaduotojas. Eidamas šias pareigas, rėmė vyriausybės veiksmus ir politiką, kuriais buvo kenkiama demokratijos ir teisinės valstybės principų laikymuisi Venesueloje, ir sudarė jiems palankias sąlygas, taip pat yra atsakingas už veiksmus ir pareiškimus, kuriais buvo uzurpuota Nacionalinės Asamblėjos valdžia.

                     2018 1 22

                     6.

                     Tarek William Saab Halabi

                     Gimimo data: 1963 m. rugsėjo 10 d.

                     Konstitucinės Asamblėjos paskirtas Venesuelos generalinis prokuroras. Eidamas šias pareigas ir ankstesnes ombudsmeno bei Respublikinės moralės tarybos pirmininko pareigas, kenkė demokratijos ir teisinės valstybės principų laikymuisi Venesueloje viešai remdamas prieš vyriausybės oponentus nukreiptus veiksmus ir kompetencijų atėmimą iš Nacionalinės Asamblėjos.

                     2018 1 22

                     7.

                     Diosdado Cabello Rondón

                     Gimimo data: 1963 m. balandžio 15 d.

                     Konstitucinės Asamblėjos narys ir Venesuelos jungtinės socialistų partijos (PSUV) pirmininko pirmasis pavaduotojas. Susijęs su kenkimu demokratijos ir teisinės valstybės principų laikymuisi Venesueloje, be kita ko, naudojosi žiniasklaida, kad viešai užsipultų ir baugintų politinę opoziciją, kitas žiniasklaidos priemones ir pilietinę visuomenę.

                     2018 1 22“.


title: 2018 m. sausio 22 d. Tarybos įgyvendinimo reglamentas (ES) 2018/87, kuriuo įgyvendinamas Reglamentas (ES) 2017/1509 dėl ribojamųjų priemonių Korėjos Liaudies Demokratinei Respublikai

text:
22.1.2018

               LT

               Europos Sąjungos oficialusis leidinys

               LI 16/1

         TARYBOS ĮGYVENDINIMO REGLAMENTAS (ES) 2018/87
   2018 m. sausio 22 d.
   kuriuo įgyvendinamas Reglamentas (ES) 2017/1509 dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2017 m. rugpjūčio 30 d. Tarybos reglamentą (ES) 2017/1509 dėl ribojamųjų priemonių Korėjos Liaudies Demokratinei Respublikai, kuriuo panaikinamas Reglamentas (EB) Nr. 329/2007 (1), ypač į jo 47 straipsnio 2 dalį;
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2017 m. rugpjūčio 30 d. Taryba priėmė Reglamentą (ES) 2017/1509;

               (2)

               atsižvelgiant į tai, kad Korėjos Liaudies Demokratinė Respublika (KLDR), pažeisdama savo įsipareigojimus, nustatytus keliose Jungtinių Tautų Saugumo Tarybos rezoliucijose, tęsia ir spartina savo branduolines ir balistines programas, ką parodė paskiausias 2017 m. lapkričio 28 d. KLDR įvykdytas balistinės raketos paleidimas, į Reglamento (ES) 2017/1509 XVI priede pateiktą asmenų sąrašą turėtų būti įtraukta septyniolika asmenų;

               (3)

               todėl Reglamento (ES) 2017/1509 XVI priedas turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Reglamento (ES) 2017/1509 XVI priedas iš dalies keičiamas taip, kaip nustatyta šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 22 d.

            Tarybos vardu

            Pirmininkė

         F. MOGHERINI

      (1)  OL L 224, 2017 8 31, p. 1.

      PRIEDAS
      Į Reglamento (ES) 2017/1509 XVI priede pateiktą asmenų sąrašą po antrašte „a) Fiziniai asmenys“ įtraukiami šie asmenys:

                     Vardas, pavardė (ir galimi alias)

                     Identifikavimo informacija

                     Įtraukimo į sąrašą data

                     Įtraukimo į sąrašą priežastys

                     „2.

                     CHOE Chan Il

                     2018 1 22

                     JT į sąrašą įtrauktos bendrovės „Korea Heungjin Trading Company“ Dandong biuro direktorius. KOMID, kita JT į sąrašą įtraukta bendrovė, naudojasi „Korea Heungjin“ prekybos tikslais. JT Sankcijų komitetas KOMID į sąrašą įtraukė 2009 m. balandžio mėn.; KOMID yra pagrindinė KLDR prekybos ginklais ir su balistinėmis raketomis bei įprastine ginkluote susijusių prekių ir įrangos eksporto įmonė.

                     3.

                     KIM Chol Nam

                     2018 1 22

                     Bendrovės „Sobaeksu United Corp“, kurią Sąjunga yra įtraukusi į sąrašą, Dandong padalinio direktorius. Bendrovės „Korea Changgwang Trading Corporation“, kuri, kaip nustatė JT ekspertų grupė, yra KOMID alias, Pekino padalinio atstovas. Sankcijų komitetas KOMID į sąrašą įtraukė 2009 m. balandžio mėn.; KOMID yra pagrindinė KLDR prekybos ginklais ir su balistinėmis raketomis bei įprastine ginkluote susijusių prekių ir įrangos eksporto įmonė.

                     4.

                     JON Chol Young

                     Paso Nr.: 563410192
                     Diplomatas KLDR ambasadoje Angoloje
                     Gimimo data: 1975 4 30

                     2018 1 22

                     Bendrovės „Green Pine Associated Corporation“ atstovas Angoloje ir KLDR akredituotas diplomatas Angoloje.
                     „Green Pine“ buvo JT įtraukta į sąrašą dėl savo veiklos, be kita ko, apimančios JT ginklų embargo pažeidimą. Taip pat „Green Pine“ derėjosi dėl sutarčių dėl Angolos karo laivų atnaujinimo, taip pažeisdama Jungtinių Tautų Saugumo Tarybos rezoliucijomis nustatytus draudimus.

                     5.

                     AN Jong Hyuk,
                     dar žinomas kaip An Jong Hyok

                     Diplomatas KLDR ambasadoje Egipte
                     Gimimo data: 1970 3 14
                     Paso numeris: 563410155

                     2018 1 22

                     Bendrovės „Saeng Pil Trading Corporation“, kuri yra bendrovės „Green Pine Associated Corporation“alias, atstovas ir KLDR diplomatas Egipte.
                     „Green Pine“ buvo JT įtraukta į sąrašą dėl savo veiklos, be kita ko, apimančios JT ginklų embargo pažeidimą.
                     An Jong Hyuk buvo įgaliotas „Saeng Pil“ vardu atlikti įvairias operacijas, įskaitant sutarčių pasirašymą ir vykdymą bei bankinės veiklos vykdymą. Šios bendrovės specializacija – karo laivų statyba ir elektroninių ryšių priemonių ir jūrų navigacijos įrangos kūrimas, gamyba ir įrengimas.

                     6.

                     CHOL Yun

                     KLDR ambasados Kinijoje trečiasis sekretorius

                     2018 1 22

                     JT ekspertų grupė nustatė, kad Chol Yun yra KLDR bendrovės „General Precious Metal“, susijusios su JT uždrausto su branduoline programa susijusio objekto ličio-6 pardavimu, kontaktinis asmuo ir KLDR diplomatas.
                     Anksčiau Sąjunga yra nustačiusi, kad „General Precious Metal“ yra „Green Pine“ – į JT sąrašą įtraukto subjekto – alias (alternatyvus pavadinimas).

                     7.

                     CHOE Kwang Hyok

                     2018 1 22

                     Choe Kwang Hyok dirbo bendrovės „Green Pine Associated Corporation“, kurią JT yra įtraukusi į sąrašą, atstovu.
                     JT ekspertų grupė nustatė, kad Choe Kwang Hyok yra bendrovės „Beijing King Helong International Trading Ltd“, kuri yra „Green Pine“alias, vykdomasis direktorius. Taip pat JT ekspertų grupė nustatė, kad jis yra „Hong Kong King Helong Int'l Trading Ltd“ direktorius ir KLDR subjekto, vadinamo „Korea Unhasu Trading Company“ atstovų biuru Pekine, darbuotojas; abu šie subjektai yra „Green Pine“alias.

                     8.

                     KIM Chang Hyok,
                     dar žinomas kaip James Jin arba James Kim

                     Gimimo data: 1963 4 29
                     Gimimo vieta: N. Hamgyong
                     Paso Nr.: 472130058

                     2018 1 22

                     JT ekspertų grupė nustatė, kad Kim Chang Hyok yra „Pan Systems Pyongyang“ atstovas Malaizijoje. Bendrovę „Pan Systems Pyongyang“ Sąjunga yra įtraukusi į sąrašą dėl to, kad ši bendrovė padeda išvengti Jungtinių Tautų Saugumo Tarybos nustatytų sankcijų bandydama parduoti ginklus ir susijusius reikmenis Eritrėjai. „Pan Systems“ taip pat yra kontroliuojama subjekto „Reconnaissance General Bureau“, kuris buvo įtrauktas į JT sąrašą, ir veikia jo vardu.
                     Atidarė daug sąskaitų Malaizijoje fiktyvių „Glocom“ bendrovei, kuri pati yra fiktyvi į sąrašą įtraukto subjekto „Pan Systems Pyongyang“ bendrovė, priklausančių bendrovių vardu.

                     9.

                     PARK Young Han

                     2018 1 22

                     „Beijing New Technology“, kuri, kaip nustatė JT ekspertų grupė, yra KOMID priedangos įmonė, direktorius. Sankcijų komitetas KOMID į sąrašą įtraukė 2009 m. balandžio mėn.; KOMID yra pagrindinė KLDR prekybos ginklais ir su balistinėmis raketomis bei įprastine ginkluote susijusių prekių ir įrangos eksporto įmonė.
                     Teisinis atstovas, dirbantis „Guancaiweixing Trading Co., Ltd“, kuri, kaip nustatė JT ekspertų grupė, yra 2012 m. rugpjūčio mėn. sulaikyto į Eritrėją siųsto su kariniais objektais susijusio krovinio siuntėjas.

                     10.

                     RYANG Su Nyo

                     Gimimo data: 1959 8 11
                     Gimimo vieta: Japonija

                     2018 1 22

                     „Pan Systems Pyongyang“ direktorius. Bendrovę „Pan Systems Pyongyang“ Sąjunga yra įtraukusi į sąrašą dėl to, kad ši bendrovė padeda išvengti Jungtinių Tautų Saugumo Tarybos nustatytų sankcijų bandydama parduoti ginklus ir susijusius reikmenis Eritrėjai. „Pan Systems“ taip pat yra kontroliuojama subjekto „Reconnaissance General Bureau“, kuris buvo įtrauktas į JT sąrašą, ir veikia jo vardu.

                     11.

                     PYON Won Gun

                     Gimimo data: 1968 3 13
                     Gimimo vieta: S. Phyongan
                     Tarnybinio paso numeris: 836220035
                     Paso numeris: 290220142

                     2018 1 22

                     Bendrovės „Glocom“, kuri yra „Pan Systems Pyongyang“ fiktyvi bendrovė, direktorius. Bendrovę „Pan Systems Pyongyang“ Sąjunga yra įtraukusi į sąrašą dėl to, kad ši bendrovė padeda išvengti Jungtinių Tautų Saugumo Tarybos nustatytų sankcijų bandydama parduoti ginklus ir susijusius reikmenis Eritrėjai. „Pan Systems“ taip pat yra kontroliuojama subjekto „Reconnaissance General Bureau“, kuris buvo įtrauktas į JT sąrašą, ir veikia jo vardu.
                     „Glocom“ reklamuoja radijo ryšių įrangą karinėms ir paramilitarinėms organizacijoms.
                     JT ekspertų grupė taip pat nustatė, kad Pyon Won Gun yra KLDR pilietis, dirbantis bendrovėje „Pan Systems Pyongyang“.

                     12.

                     PAE Won Chol

                     Gimimo data: 1969 8 30
                     Gimimo vieta: Pyongyang (Pchenjanas)
                     Diplomatinio paso numeris: 654310150

                     2018 1 22

                     JT ekspertų grupė nustatė, kad Pae Won Chol yra KLDR pilietis, dirbantis bendrovėje „Pan Systems Pyongyang“. Bendrovę „Pan Systems Pyongyang“ Sąjunga yra įtraukusi į sąrašą dėl to, kad ši bendrovė padeda išvengti Jungtinių Tautų Saugumo Tarybos nustatytų sankcijų bandydama parduoti ginklus ir susijusius reikmenis Eritrėjai. „Pan Systems“ taip pat yra kontroliuojama subjekto „Reconnaissance General Bureau“, kuris buvo įtrauktas į JT sąrašą, ir veikia jo vardu.

                     13.

                     RI Sin Song

                     2018 1 22

                     JT ekspertų grupė nustatė, kad Ri Sin Song yra KLDR pilietis, dirbantis bendrovėje „Pan Systems Pyongyang“. Bendrovę „Pan Systems Pyongyang“ Sąjunga yra įtraukusi į sąrašą dėl to, kad ši bendrovė padeda išvengti Jungtinių Tautų Saugumo Tarybos nustatytų sankcijų bandydama parduoti ginklus ir susijusius reikmenis Eritrėjai. „Pan Systems“ taip pat yra kontroliuojama subjekto „Reconnaissance General Bureau“, kuris buvo įtrauktas į JT sąrašą, ir veikia jo vardu.

                     14.

                     KIM Sung Su

                     2018 1 22

                     JT ekspertų grupė nustatė, kad Kim Sung Su yra „Pan Systems Pyongyang“ atstovas Kinijoje. Bendrovę „Pan Systems Pyongyang“ Sąjunga yra įtraukusi į sąrašą dėl to, kad ši bendrovė padeda išvengti Jungtinių Tautų Saugumo Tarybos nustatytų sankcijų bandydama parduoti ginklus ir susijusius reikmenis Eritrėjai. „Pan Systems“ taip pat yra kontroliuojama subjekto „Reconnaissance General Bureau“, kuris buvo įtrauktas į JT sąrašą, ir veikia jo vardu.

                     15.

                     KIM Pyong Chol

                     2018 1 22

                     JT ekspertų grupė nustatė, kad Kim Pyong Chol yra KLDR pilietis, dirbantis bendrovėje „Pan Systems Pyongyang“. Bendrovę „Pan Systems Pyongyang“ Sąjunga yra įtraukusi į sąrašą dėl to, kad ši bendrovė padeda išvengti Jungtinių Tautų Saugumo Tarybos nustatytų sankcijų bandydama parduoti ginklus ir susijusius reikmenis Eritrėjai. „Pan Systems“ taip pat yra kontroliuojama subjekto „Reconnaissance General Bureau“, kuris buvo įtrauktas į JT sąrašą, ir veikia jo vardu.

                     16.

                     CHOE Kwang Su

                     KLDR ambasados Pietų Afrikoje trečiasis sekretorius
                     Gimimo data: 1955 4 20
                     Paso numeris: 381210143 (Galiojimo pabaigos data: 2016 6 3)

                     2018 1 22

                     JT ekspertų grupė nustatė, kad Choe Kwang Su yra bendrovės „Haegeumgang Trading Company“ atstovas. Vykdydamas savo įgaliojimus Choe Kwang Su pasirašė KLDR ir Mozambiko karinio bendradarbiavimo sutartį, pažeisdamas Jungtinių Tautų Saugumo Tarybos rezoliucijomis nustatytus draudimus. Ta sutartis buvo susijusi su ginklų ir su ginklais susijusių reikmenų tiekimu bendrovei „Monte Binga“, kurią kontroliuoja Mozambiko Vyriausybė.

                     17.

                     PAK In Su,
                     dar žinomas kaip Daniel Pak

                     Gimimo data: 1957 5 22
                     Gimimo vieta: N. Hamgyong
                     Diplomatinio paso numeris: 290221242

                     2018 1 22

                     JT ekspertų grupė nustatė, kad Pak In Su dalyvavo veikloje, susijusioje su anglių iš KLDR pardavimu Malaizijoje, pažeisdamas Jungtinių Tautų Saugumo Tarybos rezoliucijomis nustatytus draudimus.

                     18.

                     SON Young-Nam

                     KLDR ambasados Bangladeše pirmasis sekretorius

                     2018 1 22

                     JT ekspertų grupė nustatė, kad Son Young-Nam dalyvavo veikloje, susijusioje su aukso ir kitų objektų kontrabanda į KLDR, pažeisdamas Jungtinių Tautų Saugumo Tarybos rezoliucijomis nustatytus draudimus.“


title: 2018 m. sausio 22 d. Komisijos įgyvendinimo reglamentas (ES) 2018/99, kuriuo dėl metinio automatinių informacijos mainų veiksmingumo įvertinimo pateikimo formos bei sąlygų ir dėl statistinių duomenų, kuriuos valstybės narės turi pateikti vertinimo pagal Tarybos direktyvą 2011/16/ES tikslais, sąrašo iš dalies keičiamas Įgyvendinimo reglamentas (ES) 2015/2378

text:
23.1.2018

               LT

               Europos Sąjungos oficialusis leidinys

               L 17/29

         KOMISIJOS ĮGYVENDINIMO REGLAMENTAS (ES) 2018/99
   2018 m. sausio 22 d.
   kuriuo dėl metinio automatinių informacijos mainų veiksmingumo įvertinimo pateikimo formos bei sąlygų ir dėl statistinių duomenų, kuriuos valstybės narės turi pateikti vertinimo pagal Tarybos direktyvą 2011/16/ES tikslais, sąrašo iš dalies keičiamas Įgyvendinimo reglamentas (ES) 2015/2378
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. vasario 15 d. Tarybos direktyvą 2011/16/ES dėl administracinio bendradarbiavimo apmokestinimo srityje ir panaikinančią Direktyvą 77/799/EEB (1), ypač į jos 23 straipsnio 3 ir 4 dalis,
   kadangi:

               (1)

               Direktyvos 2011/16/ES 23 straipsnio 3 dalyje numatyta, kad valstybės narės pateikia Komisijai metinį automatinių informacijos mainų veiksmingumo įvertinimą;

               (2)

               Direktyvos 2011/16/ES 23 straipsnio 4 dalyje numatytas statistinių duomenų, kuriuos valstybės narės turi pateikti tos direktyvos vertinimo tikslais, sąrašo nustatymas;

               (3)

               į sąrašą neįtraukti statistiniai duomenys apie privalomus informacijos mainus, vykdomus pagal Direktyvos 2011/16/ES 8a straipsnį, nes tokius duomenis Komisija gaus iš centrinio registro, sukurto pagal Direktyvos 2011/16/ES 21 straipsnio 5 dalį;

               (4)

               todėl Komisijos įgyvendinimo reglamentas (ES) 2015/2378 (2) turėtų būti atitinkamai iš dalies pakeistas;

               (5)

               šiame reglamente numatytos priemonės atitinka Administracinio bendradarbiavimo apmokestinimo srityje komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) 2015/2378 pakeitimai
   Įgyvendinimo reglamentas (ES) 2015/2378 iš dalies keičiamas taip:

               1)

               įterpiami šie 2c ir 2d straipsniai:
               „2c straipsnis
               Metinio įvertinimo pateikimo forma ir sąlygos
               1.   Metinio automatinių informacijos mainų veiksmingumo įvertinimo pateikimo ir pranešimo apie pasiektus praktinius rezultatus pagal Direktyvos 2011/16/ES 23 straipsnio 3 dalį forma nustatyta šio reglamento VIII priede.
               2.   Valstybės narės, naudodamos 1 dalyje nurodytą formą, ne vėliau kaip kiekvienų metų balandžio 1 d. metinį įvertinimą elektroninėmis priemonėmis pateikia Komisijai. Įvertinimas apima praėjusių kalendorinių metų laikotarpį.
               2d straipsnis
               Statistinių duomenų sąrašas
               1.   Statistinių duomenų, kuriuos reikalaujama pateikti vykdant visų formų administracinį bendradarbiavimą, išskyrus privalomus automatinius informacijos mainus, sąrašas pagal Direktyvos 2011/16/ES 23 straipsnio 4 dalį nustatytas šio reglamento IX priede.
               Statistinių duomenų, kuriuos vykdant privalomus automatinius informacijos mainus reikalaujama pateikti pagal Direktyvos 2011/16/ES 8 straipsnio 1 dalį, sąrašas nustatytas šio reglamento X priede.
               Statistinių duomenų, kuriuos vykdant privalomus automatinius informacijos mainus reikalaujama pateikti pagal Direktyvos 2011/16/ES 8 straipsnio 3a dalį, sąrašas nustatytas šio reglamento XI priede.
               Statistinių duomenų, kuriuos vykdant privalomus automatinius informacijos mainus reikalaujama pateikti pagal Direktyvos 2011/16/ES 8aa straipsnį, sąrašas nustatytas šio reglamento XII priede.
               2.   Valstybės narės, remdamosi IX priede nurodytu sąrašu, ne vėliau kaip kiekvienų metų balandžio 1 d. elektroninėmis priemonėmis pateikia Komisijai statistinius duomenis apie visų formų administracinį bendradarbiavimą, išskyrus privalomus automatinius informacijos mainus, per praėjusius kalendorinius metus.
               3.   Valstybės narės, remdamosi X, XI ir XII prieduose nurodytais sąrašais, ne vėliau kaip kiekvienų metų lapkričio 1 d. elektroninėmis priemonėmis pateikia Komisijai statistinius duomenis apie privalomus automatinius informacijos mainus.“;

               2)

               VIII, IX, X, XI ir XII priedai pridedami, kaip nurodyta šio reglamento priede.

         2 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 22 d.

            Komisijos vardu

            Pirmininkas

         Jean-Claude JUNCKER

      (1)  OL L 64, 2011 3 11, p. 1.

      (2)  2015 m. gruodžio 15 d. Komisijos įgyvendinimo reglamentas (ES) 2015/2378, kuriuo nustatomos išsamios tam tikrų Tarybos direktyvos 2011/16/ES dėl administracinio bendradarbiavimo apmokestinimo srityje nuostatų įgyvendinimo taisyklės ir panaikinamas Įgyvendinimo reglamentas (ES) Nr. 1156/2012 (OL L 332, 2015 12 18, p. 19).

      PRIEDAS
      Įgyvendinimo reglamentas (ES) 2015/2378 papildomas šiais priedais:
      „
            VIII PRIEDAS

               2c straipsnyje nurodyta forma

            Pateikimo pagal Direktyvos 2011/16/ES 23 straipsnio 3 dalį formoje nurodoma toliau išvardyta informacija apie:

                        —

                        į klausimyną atsakančios valstybės narės tapatybę

                        —

                        disponavimą informacija valstybėje narėje

                        —

                        stebėjimą, ar buvo išsiųsti dvišaliai metiniai atsiliepimai pagal 14 straipsnio 2 dalį

                        —

                        automatinių informacijos mainų veiksmingumą:

                                    —

                                    gautos informacijos tvarkymą ir iškilusias pagrindines bendrąsias technines (IT) problemas

                                    —

                                    gautos informacijos kokybę, nurodant gavėjų / šalių tapatybę, dėl gautos informacijos turinio kilusias problemas ir susijusius pasiūlymus

                                    —

                                    informacijos apie taisyklių laikymąsi panaudojimą ir veiksmingumą, nurodant informacijos naudingumą plačiąja prasme, faktinį ir būsimą informacijos naudojimą, informacijos naudojimą pagal mokesčių sritį, administracinį bendradarbiavimą, kurį paskatino naudojimasis gauta informacija

                                    —

                                    pasiektus praktinius rezultatus, be kita ko, bendrą rezultatą (įskaitant specialius projektus), konkrečius specialių projektų rezultatus, administracines ir kitas susijusias automatinių informacijos mainų plėtojimo ir vykdymo sąnaudas, pasikartojančių automatinių informacijos mainų operacijų administracines sąnaudas, kitas susijusias mokestinių prievolių vykdymo operacijų sąnaudas, teigiamą ir neigiamą patirtį, pagrindines priežastis, dėl kurių pradedami bylinėjimosi ir teismo procesai

                                    —

                                    pareigos teikti ataskaitas pagal šalis atitinkamoms valstybėms narėms įvykdymo rodiklį (ataskaitų pagal šalis, gautų iš kitų valstybių narių mokesčių administratorių, skaičius / ataskaitų pagal šalis, kurios turi būti gautos iš kitų valstybių narių mokesčių administratorių, skaičius)

                                    —

                                    ataskaitas teikiančių subjektų pareigos teikti ataskaitas pagal šalis įvykdymo rodiklį (gautų ataskaitų pagal šalis skaičius / ataskaitų pagal šalis, kurios turi būti pateiktos, skaičius)

                                    —

                                    visų jurisdikcijų, kuriose Sąjungoje įsikūrusių ataskaitas teikiančių subjektų pagrindiniai patronuojantys subjektai reziduoja, bet išsamios ataskaitos pagal šalis nebuvo pateiktos arba jomis nebuvo apsikeista, sąrašą.

            IX PRIEDAS

               2d straipsnyje nurodytas sąrašas

            Statistiniai duomenys, kuriuos reikalaujama pateikti vykdant visų formų administracinį bendradarbiavimą, išskyrus privalomus automatinius informacijos mainus, nurodyti Direktyvos 2011/16/ES 23 straipsnio 4 dalyje, apima tokią informaciją:

                        —

                        valstybės narės tapatybė

                        —

                        metai

                        —

                        A dalis. Informacijos mainų statistiniai duomenys pagal valstybes nares

                                    —

                                    apie keitimąsi prašoma informacija (Direktyvos 2011/16/ES 5, 6 ir 7 straipsniai)

                                                —

                                                išsiųstų prašymų skaičius

                                                —

                                                gautų atsakymų skaičius

                                                —

                                                per šešis mėnesius gautų išsamių atsakymų skaičius

                                                —

                                                atsakymų, su kuriais susijusi informacija (visa arba jos dalis) buvo gauta per du mėnesius, skaičius

                                                —

                                                gautų prašymų skaičius

                                                —

                                                išsiųstų atsakymų skaičius

                                                —

                                                atsisakymų suteikti informaciją remiantis Direktyvos 2011/16/ES 17 straipsniu skaičius

                                    —

                                    apie spontaniškus mainus turima informacija (Direktyvos 2011/16/ES 9 ir 10 straipsniai)

                                                —

                                                pranešimų, išsiųstų spontaniškai keičiantis informacija, skaičius

                                                —

                                                pranešimų, gautų spontaniškai keičiantis informacija, skaičius

                                                —

                                                išsiųstų tarpvalstybinių sprendimų skaičius

                                                —

                                                gautų tarpvalstybinių sprendimų skaičius

                                                —

                                                išsiųstų vienašalių išankstinių kainodaros susitarimų skaičius

                                                —

                                                gautų vienašalių išankstinių kainodaros susitarimų skaičius

                        —

                        B dalis. Statistiniai duomenys apie kitas administracinio bendradarbiavimo formas

                                    —

                                    apie buvimą administracinėse patalpose ir dalyvavimą atliekant administracinius tyrimus (Direktyvos 2011/16/ES 11 straipsnis)

                                                —

                                                gautų prašymų būti administracinėse patalpose ir dalyvauti atliekant administracinius tyrimus skaičius

                                    —

                                    apie vienalaikį patikrinimą (Direktyvos 2011/16/ES 12 straipsnis)

                                                —

                                                vienalaikių patikrinimų, kuriuos inicijavo valstybė narė, skaičius

                                                —

                                                vienalaikių patikrinimų, kuriuose dalyvavo valstybė narė, skaičius

                                    —

                                    apie prašymus pateikti informaciją (Direktyvos 2011/16/ES 13 straipsnis)

                                                —

                                                išsiųstų prašymų pateikti informaciją skaičius

                                                —

                                                gautų prašymų pateikti informaciją skaičius

                                    —

                                    apie atsiliepimus (Direktyvos 2011/16/ES 14 straipsnis)

                                                —

                                                išsiųstų prašymų pateikti atsiliepimus skaičius

                                                —

                                                gautų atsiliepimų skaičius

                                                —

                                                gautų prašymų pateikti atsiliepimus skaičius

                                                —

                                                išsiųstų atsiliepimų skaičius

                        —

                        C dalis. Statistiniai duomenys apie apskaičiuotas papildomas pajamas arba įvertinto mokesčio padidėjimą dėl administracinio bendradarbiavimo. Šioje dalyje nurodyta informacija nėra privaloma. Statistiniai duomenys gauti:

                                    —

                                    iš keitimosi prašoma informacija

                                    —

                                    iš spontaniškų mainų turima informacija

                                    —

                                    atlikus vienalaikius patikrinimus

                                    —

                                    bendras skaičius ir atvejų skaičius.

            X PRIEDAS

               2d straipsnyje nurodytas sąrašas

            Statistiniai duomenys, kuriuos pagal Direktyvos 2011/16/ES 23 straipsnio 4 dalį reikalaujama pateikti vykdant privalomus automatinius informacijos apie tos direktyvos 8 straipsnio 1 dalyje nurodytų kategorijų pajamas ir kapitalą mainus, apima tokią informaciją:

                        —

                        visų Direktyvos 2011/16/ES 8 straipsnio 1 dalyje nurodytų kategorijų pajamų ir kapitalo atveju: statistinius duomenis apie pranešimą ir mokesčių mokėtoją

                        —

                        su darbo santykiais susijusių pajamų ir direktoriaus tantjemų ir atlyginimo atveju: statistinius duomenis apie pranešimą ir gavėją, pranešimą ir mokėtoją, gavėją ir santykį, mokėtoją ir santykį, gavėją ir pajamas

                        —

                        pensijų atveju: statistinius duomenis apie pranešimą ir gavėją, pranešimą ir mokėtoją, gavėją, mokėtoją, sistemą, pajamas

                        —

                        gyvybės draudimo produktų atveju: statistinius duomenis apie pranešimą ir polisą, polisą apskritai, įvykį

                        —

                        nekilnojamojo turto turėjimo ir pajamų iš jo atveju: statistinius duomenis apie pranešimą ir šalį, šalį apskritai, turto kiekį ir vertę, sandorių kiekį ir vertę, paskolos atvejų kiekį ir vertę, pajamų iš teisių kiekį ir vertę

                        —

                        pranešimų apie statusą atveju: statistinius duomenis apie statuso pranešimus, statuso pranešimo klaidas

                        —

                        pranešimų, kuriuose nepateikta jokių duomenų, atveju: statistinius duomenis apie duomenų nebuvimą.

            XI PRIEDAS

               2d straipsnyje nurodytas sąrašas

            Statistiniai duomenys, kuriuos pagal Direktyvos 2011/16/ES 8 straipsnio 3a dalį reikalaujama pateikti vykdant privalomus automatinius informacijos mainus, nurodyti tos direktyvos 23 straipsnio 4 dalyje, apima tokią informaciją:

                        —

                        kiekvieno pranešimo atveju: statistinius duomenis apie kilmės šalį ir paskirties šalį, visą įrašų skaičių, bendras mokėjimų sumas

                        —

                        kiekvienos kilmės šalies atveju: statistinius duomenis apie bendrą ataskaitas teikiančių finansų įstaigų skaičių, bendras mokėjimų sumas

                        —

                        kiekvienos unikalios sąskaitos atveju: statistinius duomenis apie sąskaitos turėtojų kiekį, mokėjimų kategoriją, sumą pagal mokėjimų kategoriją

                        —

                        kiekvienos sąskaitos atveju: statistinius duomenis apie sąskaitos turėtojo tipą, sąskaitos turėtojo mokesčių mokėtojo identifikacinį numerį arba jo funkcinį ekvivalentą, sąskaitos turėtojo rezidencijos šalį, fizinius asmenis, kurie yra sąskaitos turėtojai, uždarytas sąskaitas, nenaudojamas sąskaitas

                        —

                        kiekvieno sąskaitos turėtojo atveju: statistinius duomenis apie kontroliuojančiojo asmens tipą, kontroliuojančiojo asmens mokesčių mokėtojo identifikacinį numerį arba jo funkcinį ekvivalentą, kontroliuojančiojo asmens rezidencijos šalį, fizinius asmenis, kurie yra kontroliuojantieji asmenys.

            XII PRIEDAS

               2d straipsnyje nurodytas sąrašas

            Statistiniai duomenys, kuriuos pagal Direktyvos 2011/16/ES 8aa straipsnį reikalaujama pateikti vykdant privalomus automatinius informacijos mainus, nurodyti tos direktyvos 23 straipsnio 4 dalyje, apima tokią informaciją:

                        —

                        ataskaitų pagal šalis, gautų iš ataskaitas teikiančių subjektų, skaičių

                        —

                        ataskaitų pagal šalis, kurias turi pateikti ataskaitas teikiantys subjektai, bet kurios dar negautos arba pateiktos tik iš dalies, suskirstymas pagal TĮG pagrindinių patronuojančiųjų subjektų jurisdikcijas, skaičių

                        —

                        ataskaitų pagal šalis, gautų iš kiekvienos kitos valstybės narės, skaičių

                        —

                        ataskaitų pagal šalis, kurios turi būti gautos iš kiekvienos kitos valstybės narės, bet kurios dar negautos, skaičių

                        —

                        ataskaitų pagal šalis, išsiųstų kiekvienai kitai valstybei narei, skaičių.

                  “


title: 2018 m. sausio 9 d. Komisijos įgyvendinimo reglamentas (ES) 2018/95, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Slavonski med“ (SKVN))

text:
23.1.2018

               LT

               Europos Sąjungos oficialusis leidinys

               L 17/9

         KOMISIJOS ĮGYVENDINIMO REGLAMENTAS (ES) 2018/95
   2018 m. sausio 9 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Slavonski med“ (SKVN))
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               remiantis Reglamento (ES) Nr. 1151/2012 50 straipsnio 2 dalies a punktu, Kroatijos paraiška įregistruoti pavadinimą „Slavonski med“ paskelbta Europos Sąjungos oficialiajame leidinyje
                   (2);

               (2)

               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Slavonski med“ turi būti įregistruotas,

         PRIĖMĖ ŠĮ REGLAMENTĄ:
   1 straipsnis
   Įregistruojamas pavadinimas „Slavonski med“ (SKVN).
   Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.4 klasei „Kiti gyvūniniai produktai (kiaušiniai, medus, įvairūs pieno produktai, išskyrus sviestą, ir kt.)“, pavadinimas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 9 d.

            Komisijos vardu

            Pirmininko pavedimu

         Phil HOGAN

            Komisijos narys

      (1)  OL L 343, 2012 12 14, p. 1.

      (2)  OL C 292, 2017 9 2, p. 7.

      (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).